b'\n_START_ARTICLE_\nBiserica de lemn din Mitrofani\n_START_PARAGRAPH_\nBiserica de lemn din Mitrofani se afl\xc4\x83 \xc3\xaen satul cu acela\xc8\x99i nume din jude\xc8\x9bul V\xc3\xa2lcea, \xc3\xaen cimitir, la Nuc. Conform datelor arhivistice biserica ar fi ridicat\xc4\x83 la anul 1813. Poart\xc4\x83 hramul \xe2\x80\x9eSfin\xc8\x9bii Voievozi\xe2\x80\x9d. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004:  VL-II-m-B-09827. \xc3\x8en marginea satului, a mai existat o biseric\xc4\x83 de lemn la schit, care a ars \xc3\xaen \xc3\xaentregime \xc3\xaen anul 2000.\n_START_SECTION_\nIstoric\n_START_PARAGRAPH_\nIn anul 1813 a fost construit\xc4\x83 biserica de lemn de la Nuc, din cimitirul satului. Ea a fost distrus\xc4\x83 de turci in 1821 \xc8\x99i ref\xc4\x83cut\xc4\x83 \xc3\xaen 1822. Perioada \xc3\xaen care ea a fost cu aproxima\xc8\x9bie ridicat\xc4\x83 poate fi verificat\xc4\x83 cu biserici de lemn asem\xc4\x83n\xc4\x83toare din Oltenia de nord, precum cele de la Cet\xc4\x83\xc8\x9beaua, Rugetu-Valea Babei sau Sohodol. Trebuie remarcate semnele de mutare sau refacere, \xc3\xaenc\xc4\x83 vizibile pe pere\xc8\x9bii exteriori. Toate acestea par a da substan\xc8\x9b\xc4\x83 datelor istorice cunoscute despre aceast\xc4\x83 biseric\xc4\x83._NEWLINE_Pictura iconostasului poate fi datat\xc4\x83 de anul erei bizantine \xe2\x80\x9e7349\xe2\x80\x9d \xc3\xaenscris pe u\xc8\x99ile \xc3\xaemp\xc4\x83r\xc4\x83te\xc8\x99ti, care se traduce prin anii 1840-1841 ai erei noastre. Pe o cruce de m\xc3\xa2n\xc4\x83 p\xc4\x83strat\xc4\x83 \xc3\xaen biseric\xc4\x83 este incizat anul 7346, ceea ce \xc3\xaent\xc4\x83re\xc8\x99te presupunerea c\xc4\x83 \xc3\xaentrega biseric\xc4\x83 a fost \xc3\xaenzestrat\xc4\x83 cu cele necesare cultului \xc3\xaenainte de mijlocul secolului 19, cel mai probabil \xc3\xaentre anii 1837-1841.  _NEWLINE_Iconostasul a fost vitregit de iconele sale din registrele inferioare \xc3\xaen anii din urm\xc4\x83. Recent, acoperi\xc8\x99ul bisericii a fost ref\xc4\x83cut de prim\xc4\x83rie, asigur\xc3\xa2nd protec\xc8\x9bia bisericii de intemperii.\n_START_SECTION_\nTr\xc4\x83s\xc4\x83turi\n_START_PARAGRAPH_\nBiserica prezint\xc4\x83 o succesiune de \xc3\xaenc\xc4\x83peri specific\xc4\x83 zonei Olteniei, cu pridvor, tind\xc4\x83, naos \xc8\x99i altar, desf\xc4\x83\xc8\x99urate de la apus spre r\xc4\x83s\xc4\x83rit. Interiorul este acoperit cu o bolt\xc4\x83 unic\xc4\x83, ce se \xc3\xaentinde din tind\xc4\x83 p\xc3\xa2n\xc4\x83 \xc3\xaen altar, unde se racordeaz\xc4\x83 la pere\xc8\x9bii poligonali dinspre r\xc4\x83s\xc4\x83rit. _NEWLINE_Toat\xc4\x83 construc\xc8\x9bia este protejat\xc4\x83 de un acoperi\xc8\x99 unic, acoperit cu dou\xc4\x83 r\xc3\xa2nduri de \xc8\x99i\xc8\x9b\xc4\x83. Diagonalele ce \xc3\xaent\xc4\x83resc c\xc4\x83priorii indic\xc4\x83 totu\xc8\x99i un material mai greu de acoperire ini\xc8\x9bial, foarte probabil paie, stuf sau alt material asem\xc4\x83n\xc4\x83tor.'